Likumprojekts

**Grozījumi** [**likumā**](http://likumi.lv/doc.php?id=178987) **"Par presi un citiem masu informācijas līdzekļiem"**

Izdarīt [likumā](http://likumi.lv/doc.php?id=178987) "Par presi un citiem masu informācijas līdzekļiem" (Latvijas Republikas Augstākās Padomes un Valdības Ziņotājs, 1991, 5./6. nr.; Latvijas Republikas Saeimas un Ministru Kabineta Ziņotājs, 1997, 11. nr.; 2002, 2., 13. nr.; 2005, 24. nr.; 2006, 14. nr.; 2009, 9. nr.; Latvijas Vēstnesis, 2011, 158. nr.; 2014, 6., 32. nr.; 2017, 128. nr.) šādus grozījumus:

1. Izteikt 27. pantu šādā redakcijā:

"**27. pants. Atbildības pamati**

Par šajā likumā noteikto aizliegumu, ierobežojumu un pienākumu neievērošanu vai administratīvajiem pārkāpumiem vainīgās personas atbild Latvijas Republikas likumos noteiktajā kārtībā."

2. Papildināt likumu ar VII nodaļu šādā redakcijā:

"**VII nodaļa**

**Administratīvie pārkāpumi preses un citu masu informācijas līdzekļu jomā un kompetence administratīvo pārkāpumu procesā**

**31. pants. Informācijas avota noslēpuma izpaušana**

Par informācijas avota izpaušanu masu informācijas līdzeklī, ja masu informācijas līdzeklis to apņēmies neizpaust, piemēro brīdinājumu vai naudas sodu fiziskajām un juridiskajām personām līdz divsimt naudas soda vienībām.

**32. pants. Žurnālista pienākumu izpildes traucēšana**

Par tādu apstākļu radīšanu, kas žurnālistam traucē vai pilnīgi atņem iespēju veikt šajā likumā paredzētos žurnālista pienākumus, piemēro brīdinājumu vai naudas sodu fiziskajām un juridiskajām personām līdz divsimt naudas soda vienībām.

**33. pants. Kompetence administratīvo pārkāpumu procesā**

Administratīvā pārkāpuma procesu par šā likuma 31. un 32. pantā minētajiem pārkāpumiem veic Valsts policija."

Likums stājas spēkā vienlaikus ar Administratīvās atbildības likumu.

Kultūras ministrs

N. Puntulis